
讛讜专讬讜转 讙 注"讗 - 驻讬专讜砖 砖讟讬讬谞讝诇抓

"讝讗转 转讜专转 讛注讜诇讛 讛讬讗 讛注讜诇讛 注诇 诪讜拽讚讛 注诇 讛诪讝讘讞..." (讜讬拽专讗 讜, 讘) 鈥� 讛专讬 讗诇讜 砖诇砖讛 诪讬注讜讟讬谉 ("讝讗转", "讛注讜诇讛", "讛讬讗") 砖讘讗讬诐 诇诪注讟 砖诇讜砖讛 诪讬谞讬 拽专讘谞讜转, 砖诇诪专讜转 砖注诇讜 注诇 讛诪讝讘讞 鈥� 诪讜专讬讚讬诐 讗讜转诐 诪诪谞讜, 讜讛诐: 注讜诇讛 砖谞砖讞讟讛 讘诇讬诇讛, 注讜诇讛 砖谞砖驻讱 讚诪讛 诇驻谞讬 讝专讬拽讛, 讜讻谉 注讜诇讛 砖讬爪讗 讚诪讛 诪讞讜抓 诇注讝专讛.


讛专讬 砖专' 讬讛讜讚讛 讛讜讗 讛诇讜诪讚 讘讚专讱 讝讜 讻诪讛 诇砖讜谞讜转 诪讬注讜讟. 讜讗讬讘注讬转 讗讬诪讗 [讜讗诐 转专爪讛 讗诪讜专]: 讛讜讻讞讛 讗讞专转 砖讛讘专讬讬转讗 讛砖谞讬讛 讝讜 讛驻讜转讞转 讘"讜 注讚讬讬谉 讗谞讬 讗讜诪专" 诇讗 诪爪讬转 诪讜拽诪转 诇讛 [讗讬谞讱 讬讻讜诇 诇讛注诪讬讚 讗讜转讛] 讻讚注转 专' 讬讛讜讚讛, 讚拽转谞讬 [砖讛专讬 砖谞讛] 讘讛: 专讜讘 拽讛诇 砖讞讟讗讜 鈥� 讘讬转 讚讬谉 诪讘讬讗讬谉 注诇 讬讚讬讛谉 驻专, 讜讗讬 [讜讗诐] 讻砖讬讟转 专' 讬讛讜讚讛 讛讬讗, 讛讗诪专 [讛专讬 讗诪专]: 爪讘讜专 讛讜讗 讚诪讬讬转讬 [砖诪讘讬讗讬诐] 讗转 讛驻专, 讘讬转 讚讬谉 鈥� 诇讗. 讚转谞谉 [砖讻谉 砖谞讬谞讜 讘诪砖谞讛], 专' 讬讛讜讚讛 讗讜诪专: 砖讘注讛 砖讘讟讬诐 砖讞讟讗讜 鈥� 诪讘讬讗讬谉 砖讘注讛 驻专讬诐, 诪讻讗谉 砖讛爪讬讘讜专 诪讘讬讗讬诐 驻专, 讜诇讗 讘讬转 讛讚讬谉.


讗 注讚 讻讗谉 讘讬讗专谞讜 讗转 诪砖谞转谞讜 讻讚注转 专' 讬讛讜讚讛, 讜讞讻诪讬诐 讞讜诇拽讬诐 注诇讬讜, 讜讗讬诇讜 专讘 谞讞诪谉 讗诪专 砖诪讜讗诇 诪注诪讬讚 讗转 讛诪砖谞讛 讘讗讜驻谉 讗讞专: 讝讜 诪砖谞转谞讜 讛讬讗 讚讘专讬 专' 诪讗讬专, 讗讘诇 讞讻诪讬诐 讗讜诪专讬诐: 讬讞讬讚 砖注砖讛 讘讛讜专讗转 讘讬转 讚讬谉 鈥� 讞讬讬讘. 讜砖讜讗诇讬诐: 诪讗讬 [诪讛讬] 讗讜转讛 砖讬讟转 专' 诪讗讬专 讜诪讗讬 专讘谞谉 [讜诪讛讬 砖讬讟转 讞讻诪讬诐] 讗诇讬讛谉 专讜诪讝 砖诪讜讗诇? 讚转谞讬讗 [砖砖谞讜讬讛 讘专讬讬转讗]: 讛讜专讜 讘讬转 讚讬谉 讜注砖讜 鈥� 专' 诪讗讬专 驻讜讟专, 讜讞讻诪讬诐 诪讞讬讬讘讬谉.


讜谞讘专专: 诪讗谉 [诪讬 讛诐 讗诇讛] 砖注砖讜? 讗讬诇讬诪讗 [讗诐 转讗诪专] 讘讬转 讚讬谉, 诪讗讬 讟注诪讗 讚专讘谞谉 讚诪讞讬讬讘讬 [诪讛 讛讟注诐 砖诇 讞讻诪讬诐 砖诪讞讬讬讘讬诐]? 讜讛转谞讬讗 [讜讛专讬 砖谞讜讬讛 讘专讬讬转讗]: 讬讻讜诇 讛讜专讜 讘讬转 讚讬谉 讜注砖讜 讘讬转 讚讬谉 讘注爪诪诐, 讬讻讜诇 讬讛讜 讞讬讬讘讬谉 驻专 讛注诇诐 讚讘专 砖诇 爪讬讘讜专? 转诇诪讜讚 诇讜诪专: "讜谞注诇诐 讚讘专 诪注讬谞讬 讛拽讛诇 讜注砖讜" (讜讬拽专讗 讚, 讬讙), 诇讜诪专 砖诪注砖讛 转诇讜讬 讘拽讛诇 讜讛讜专讗讛 转诇讜讬讛 讘讘讬转 讚讬谉!


讗诇讗 转驻专砖 砖讛讻讜讜谞讛 讛讬讗 讛讜专讜 讘讬转 讚讬谉 讜注砖讜 专讜讘 拽讛诇, 讗诐 讻谉, 诪讗讬 讟注诪讗 [诪讛 讛讟注诐] 砖诇 专' 诪讗讬专 砖驻讜讟专? 讗诇讗 诇讗讜 [讛讗诐 诇讗] 诪讚讜讘专 讻讗谉 讘诪拽专讛 砖讛讜专讜 讘讬转 讚讬谉 讜注砖讜 诪讬注讜讟 拽讛诇, 讜讘讛讗 拽诪讬驻诇讙讬 [讜讘谞讜砖讗 讝讛 讛诐 讞诇讜拽讬诐], 诪专 住讘专 [讞讻诐 讝讛, 专' 诪讗讬专, 住讘讜专]: 讬讞讬讚 (讜讻诪讜讛讜 讙诐 诪讬注讜讟 讛拽讛诇) 砖注砖讛 讘讛讜专讗转 讘讬转 讚讬谉 鈥� 驻讟讜专, 讜诪专 住讘专 [讜讞讻诐 讝讛 讞讻诪讬诐 住讘讜专]: 讬讞讬讚 砖注砖讛 讘讛讜专讗转 讘讬转 讚讬谉 鈥� 讞讬讬讘. 讜诪讻讗谉 砖诪砖谞转谞讜 讘讛 砖谞讬谞讜 砖讬讞讬讚 砖注砖讛 讘讛讜专讗转 讘讬转 讚讬谉 驻讟讜专, 讛专讬讛讬 讻砖讬讟转 专' 诪讗讬专.


讗诪专 专讘 驻驻讗: 诪讻讗谉 讗讬谉 诇讛讜讻讬讞 诇注谞讬讬谞谞讜. 讻讬 讗驻砖专 诇驻专砖 讗转 诪讞诇讜拽转 专' 诪讗讬专 讜讞讻诪讬诐 讘讘专讬讬转讗 讘讗讜驻谉 讗讞专: 讚讻讜诇讬 注诇诪讗 [诇讚注转 讛讻诇] 讬讞讬讚 砖注砖讛 讘讛讜专讗转 讘讬转 讚讬谉 鈥� 驻讟讜专, 讗诇讗 专' 诪讗讬专 讜讞讻诪讬诐 讘砖讗诇讛 讛讗诐 讘讬转 讚讬谉 注爪诪讜 诪砖诇讬诐 诇专讜讘 爪讘讜专 拽诪讬驻诇讙讬 [讞诇讜拽讬诐 讛诐], 讘诪拽专讛 砖讗诇讛 砖注砖讜 讘讛讜专讗转 讘讬转 讚讬谉 诇讗 讛讬讜 专讜讘 爪讬讘讜专, 讗讘诇 讗诐 讬爪专驻讜 讗诇讬讛诐 讗转 讘讬转 讛讚讬谉 注爪诪讜 (砖讛讜专讜 讜注砖讜) 讬讛讗 讝讛 专讜讘.


诪专 住讘专 [讞讻诐 讝讛, 讞讻诪讬诐, 住讘讜专]: 讘讬转 讚讬谉 诪砖诇讬诐 诇专讜讘 爪讘讜专 讜诇讻谉 讛爪讬讘讜专 讞讬讬讘, 讜诪专 住讘专 [讜讞讻诐 讝讛, 专' 诪讗讬专, 住讘讜专]: 讗讬谉 讘讬转 讚讬谉 诪砖诇讬诐 诇专讜讘 爪讘讜专, 讜讛专讬 讝讛 谞讞砖讘 讻讬讞讬讚 砖注砖讛 讘讛讜专讗转 讘讬转 讚讬谉 讜驻讟讜专. 讜讗诐 讻谉, 诪砖谞转谞讜 讗讬谞讛 讻专' 诪讗讬专 讚讜讜拽讗.


讜讗讬讘注讬转 讗讬诪讗 [讜讗诐 转专爪讛 讗诪讜专] 讜讛住讘专 讗转 诪讞诇讜拽转 专' 诪讗讬专 讜讞讻诪讬诐 讘讗讜驻谉 讝讛: 讛讘专讬讬转讗 诪讚讘专转 讘诪拽专讛 砖讛讜专讜 讘讬转 讚讬谉 讜注砖讜 专讜讘讜 砖诇 拽讛诇, 讜讘讬转 讚讬谉 讛诐 讛讞讬讬讘讬诐 诇讛讘讬讗 驻专, 讜诇讻谉 驻讜讟专 专' 诪讗讬专 讗转 讛爪讬讘讜专 诪诇讛讘讬讗 拽专讘谉, 讜诪讗谉 [讜诪讬讛诐] 讞讻诪讬诐 讛诪讞讬讬讘讬诐 鈥� 讝讛 砖讬讟转 专' 砖诪注讜谉 讛讬讗, 砖讗诪专: 讙诐 爪讘讜专 诪讬讬转讬 [诪讘讬讗讬诐] 讜讙诐 讘讬转 讚讬谉 诪讬讬转讬 [诪讘讬讗讬诐] 讗转 讛拽专讘谉.


讜讗讬讘注讬转 讗讬诪讗 [讜讗诐 转专爪讛 讗诪讜专] 讘讛住讘专 诪讞诇讜拽转 专' 诪讗讬专 讜讞讻诪讬诐 讻讱: 诪讚讜讘专 讘讚讬谞讜 砖诇 砖讘讟 讗讞讚 砖注砖讛 讘讛讜专讗转 讘讬转 讚讬谞讜, 砖诇讚注转 专' 诪讗讬专 讗讬谉 讚讬谉 讛注诇诐 讚讘专 注诇 爪讬讘讜专 讞诇 注诇 讘讬转 讚讬谉 砖诇 砖讘讟, 讜诇讻谉 驻讟讜专 讘讬转 讛讚讬谉 诪拽专讘谉, 讜诪讗谉 [讜诪讬讛诐] 讞讻诪讬诐 讛诪讞讬讬讘讬诐? 砖讬讟转 专' 讬讛讜讚讛 讛讬讗, 讚转谞讬讗 [砖砖谞讜讬讛 讘专讬讬转讗]: 砖讘讟 砖注砖讛 讘讛讜专讗转 讘讬转 讚讬谞讜, 讗讜转讜 讛砖讘讟 讞讬讬讘.


讜讗讬讘注讬转 讗讬诪讗 [讜讗诐 转专爪讛 讗诪讜专] 讗转 诪讞诇讜拽转 专' 诪讗讬专 讜讞讻诪讬诐 讘讗讜驻谉 讝讛: 讘讘专讬讬转讗 诪讚讜讘专 讻讙讜谉 砖讞讟讗讜 砖砖讛 砖讘讟讬诐 讜讛谉 讘诪住驻专诐 专讜讘讜 砖诇 拽讛诇, 讗讜 砖讘注讛 砖讘讟讬诐 讗祝 注诇 驻讬 砖讗讬谞谉 专讜讘讜 砖诇 拽讛诇, 讜诪转谞讬转讬谉 诪谞讬 [讜诪砖谞转谞讜 讚注转 讞讻诪讬诐 讘讛 讻砖讬讟转 诪讬 讛讬讗]? 讻砖讬讟转 专' 砖诪注讜谉 讘谉 讗诇注讝专 讛讬讗.


讚转谞讬讗 [砖砖谞讜讬讛 讘专讬讬转讗], 专' 砖诪注讜谉 讘谉 讗诇注讝专 讗讜诪专 诪砖诪讜 砖诇 专' 诪讗讬专: 讞讟讗讜 砖砖讛 讜讛谉 专讜讘讜 砖诇 拽讛诇, 讗讜 砖讘注讛 讗祝 注诇 驻讬 砖讗讬谞谉 专讜讘讜 砖诇 拽讛诇 鈥� 讞讬讬讘讬谉. 讜诪讻诇 讛讚讞讬讜转 讛诇诇讜 注讜诇讛 砖讗讬谉 讛讜讻讞讛 诇讚讘专讬 专讘 谞讞诪谉 讘砖诐 砖诪讜讗诇 砖诪砖谞转谞讜 讛讬讗 讻讚注转 专' 诪讗讬专.


讘 讗诪专 专讘 讗住讬: 讜讘讛讜专讗讛 诇拽讘讜注 诪讛讜 专讜讘讜 砖诇 拽讛诇 讛诇讱 讗讞专 专讜讘 讘谞讬 讬砖专讗诇, 讬讜砖讘讬 讗专抓 讬砖专讗诇 讘诇讘讚 讛诐 讛拽讜讘注讬诐, 砖谞讗诪专: "讜讬注砖 砖诇诪讛 讘注转 讛讛讬讗 讗转 讛讞讙 讜讻诇 讬砖专讗诇 注诪讜 拽讛诇 讙讚讜诇 诪诇讘讜讗 讞诪转 注讚 谞讞诇 诪爪专讬诐 诇驻谞讬 讛' 讗诇讛讬谞讜 砖讘注转 讬诪讬诐 讜砖讘注转 讬诪讬诐 讗专讘注讛 注砖专 讬讜诐" (诪诇讻讬诐 讗 讞, 住讛). 讜谞讘专专 讗转 讛讗诪讜专 讘讻转讜讘 讝讛: 诪讻讚讬 讻转讬讘 [讛诇讜讗 谞讗诪专] "讜讻诇 讬砖专讗诇 注诪讜", 讗诐 讻谉 "拽讛诇 讙讚讜诇 诪诇讘讜讗 讞诪转 注讚 谞讞诇 诪爪专讬诐" 诇诪讛 诇讬, 讜诪讛 讘讗 讝讛 诇讛讜住讬祝? 砖诪注 诪讬谞讛 [诇诪讚 诪讻讗谉] 砖讘讗 讛讻转讜讘 讛谞讜住祝 诇诇诪讚谞讜: 讛谞讬 讛讜讗 讚讗讬拽专讬 [讗诇讛 讛讬讜砖讘讬诐 讘讗专抓 讬砖专讗诇 讛诐 砖谞拽专讗讬诐] 拽讛诇, 讗讘诇 讛谞讱 诇讗 讗讬拽专讬 [讗讞专讬诐 砖谞诪爪讗讬诐 讘讞讜抓 诇讗专抓 讗讬谞诐 谞拽专讗讬诐] 拽讛诇.


讙 讜注讜讚 讘注谞讬谉 专讜讘 讛拽讛诇: 驻砖讬讟讗 [驻砖讜讟 诇谞讜], 砖讗诐 讛讬讜 讛注讜砖讬诐 讘讛讜专讗转 讘讬转 讚讬谉 诪专讜讘讬谉 讜讗讞专 讻讱 谞转诪注讟讜, 讻讙讜谉 砖诪转讜 诪拽爪转诐 讜谞注砖讜 注讻砖讬讜 诪讬注讜讟 讛拽讛诇 鈥� 讛讬讬谞讜 驻诇讜讙转讗 [讝讜讛讬 讛诪讞诇讜拽转] 砖诇 专' 砖诪注讜谉 讜专讘谞谉 [讜讞讻诪讬诐], 砖讞诇拽讜 讘诪砖谞讛 诇讛诇谉 (讛讜专讬讜转 讬,讘) 讘注谞讬谉 讻讛谉 诪砖讬讞 讗讜 诪诇讱 砖讞讟讗讜 讘砖讙讙讛 诇驻谞讬 诪讬谞讜讬讬诐, 讜讗讞专 讻讱 谞转诪谞讜 诇讻讛讜谞讜转 讗诇讛, 砖诇讚讘专讬 讞讻诪讬诐 讻讬讜谉 砖讘讝诪谉 讞讟讗诐 讛讬讜 讛讚讬讜讟讜转 讛专讬讛诐 诪讘讬讗讬诐 拽专讘谉 讻讛讚讬讜讟讜转, 讜讗讬诇讜 专' 砖诪注讜谉 住讘讜专 砖讗诐 谞讜讚注 诇讛诐 讛讞讟讗 讘讛讬讜转诐 讛讚讬讜讟讜转 诪讘讬讗讬诐 讻讛讚讬讜讟讜转, 讜讗诐 谞讜讚注 诇讛诐 诇讗讞专 砖谞转诪谞讜 讛专讬讛诐 驻讟讜专讬诐. 讜诇驻讬 砖讬讟讜转 讗诇讛 讗祝 讘诪拽专讛 讝讛 砖诇 诪专讜讘讬诐 讜谞转诪注讟讜 讞讻诪讬诐 讬讗诪专讜 砖讻讬讜谉 砖讞讟讗讜 讘讛讬讜转诐 专讜讘 鈥� 诪讘讬讗讬诐 拽专讘谉, 讜诇讚注转 专' 砖诪注讜谉 讬讛讗 讛讚讘专 转诇讜讬 讘讝诪谉 砖谞讜讚注讛 诇讛诐 讛砖讙讙讛 讗诐 讛讬讜 讘讗讜转讛 注转 专讜讘 讗讜 诪讬注讜讟.


 讜讗讜诇诐 讬砖 诇砖讗讜诇 诇讛讬驻讱, 讗诐 讘讝诪谉 砖讞讟讗讜 讛诐 讛讬讜 诪讜注讟讬谉 讜讗讞专 讻讱 谞转专讘讜, 讻讙讜谉 砖诪转讜 诪拽爪转 诪专讜讘 讛拽讛诇 砖诇讗 讞讟讗讜, 专拽 砖注讻砖讬讜 讛诪讬注讜讟 砖讞讟讗 讛讜讗 讛专讜讘, 诪讗讬 [诪讛 讛讚讬谉]? 诪讬 驻诇讬讙讬 [讛讗诐 讞诇讜拽讬诐] 讘讻讱 专' 砖诪注讜谉 讜专讘谞谉 [讜讞讻诪讬诐]? 讜讘讗讜驻谉 讝讛: 专' 砖诪注讜谉 讚讗讝讬诇 讘转专 [砖讛讜诇讱 讗讞专] 讝诪谉 讛讬讚讬注讛 诪讞讬讬讘, 讜专讘谞谉 讚讗讝诇讬 讘转专 [讜讞讻诪讬诐 砖讛讜诇讻讬诐 讗讞专] 讝诪谉 讛讞讟讗转 鈥� 驻讟专讬 [驻讜讟专讬诐], 讗讜 诇讗, 讗诐 讻谉 诪讗讬 [诪讛讬] 讛诪住拽谞讛?


 讜讚讜讞讬诐:  讜转讬住讘专讗 [讜讬讻讜诇 讗转讛 诇住讘讜专 讻谉] 诇转诇讜转 讛讚讬谉 讘诪拽专讛 讝讛 讘诪讞诇讜拽转 专' 砖诪注讜谉 讜讞讻诪讬诐? 讗讬诪讜专 [讗诪讜专] 砖砖诪注转 诇讬讛 [讗讜转讜] 讗转 专' 砖诪注讜谉 讚讗讝讬诇 [砖讛讜诇讱] 讗祝 讘转专 [讗讞专] 讬讚讬注讛, 讜诪转讬? 讛讬讻讬 讚讛讜讬 [讘诪拽讜诐 砖讛讬讜] 讙诐 讛讬讚讬注讛 讜讙诐 讛讞讟讗讛 讘讞讬讜讘, 砖讘讬谉 讻讛讚讬讜讟 讜讘讬谉 讻谞砖讬讗 讗讜 讻讛谉 诪砖讬讞 讬砖 讞讜讘转 拽专讘谉 讻诇砖讛讜 注诇 讛讞讜讟讗. 讗讘诇 讬讚讬注讛 讻讝讜 砖诇讗 讘讗讛 注诇 讬讚讛 讞讟讗讛 诪讬 [讛讗诐] 砖诪注转 诇讬讛 [讗讜转讜]?


砖讗诐 讻谉, 砖讛讬讛 讛讜诇讱 专' 砖诪注讜谉 讙诐 讗讝 专拽 讗讞专 讝诪谉 讛讬讚讬注讛 讜讛讬讛 诪讞讬讬讘 讘诪讜注讟讬诐 讜谞转专讘讜. 诇讬讬转讬 讻讬 讛砖转讗 [砖讬讘讬讗讜 讻诪讜 讛诪爪讘 注讻砖讬讜] 拽专讘谉 讻讛谉 讙讚讜诇 讗讜 诪诇讱 讻砖谞讜讚注 诇讛诐 诇讗讞专 砖谞转诪谞讜, 讜诇诪讛 讗诪专 专' 砖诪注讜谉 砖讘诪拽专讛 讻讝讛 驻讟讜专! 讗诇讗 讜讚讗讬 砖诇砖讬讟转 专' 砖诪注讜谉 讞讟讗讛 讜讬讚讬注讛 讘注讬 [爪专讬讱]. 讜讗讬谉 讗讬驻讜讗 驻转专讜谉 诇砖讗诇讛 砖谞砖讗诇讛.


讚 讜注讜讚 讗讬讘注讬讗 诇讛讜 [谞砖讗诇讛 诇讛诐 诇诇讜诪讚讬诐]: 讛讜专讜 讘讬转 讚讬谉 砖讞诇讘 诪讜转专, 讜注砖讜 诪讬注讜讟 讛拽讛诇 注诇 驻讬 讛讜专讗转诐, 讜讗讻诇讜 讞诇讘 讜讞讝专讜 讘讬转 讚讬谉 讘讛谉 诪讛讜专讗转诐, 讗讘诇 讗讞专 讻讱 讞讝专讜 讘讛诐 砖讜讘 讜讛讜专讜 诇讛转讬专, 讜讗讝 注砖讜 注诇 驻讬讛诐 诪讬注讜讟 讗讞专, 诪讛讜 讛讚讬谉? 讜爪讚讚讬 讛砖讗诇讛: 讻讬讜谉 砖砖转讬 讬讚讬注讜转 谞讬谞讛讜 [讛诐] 诇讗 诪爪讟专祝 讛诪讬注讜讟 讛专讗砖讜谉 诇诪讬注讜讟 讛砖谞讬, 讗祝 砖砖谞讬 诪讬注讜讟讬诐 讗诇讛 讛诐 讘讬讞讚 专讜讘 拽讛诇, 讗讜 讚诇诪讗 [砖诪讗] 讻讬讜谉 讚讗讬讚讬 讜讗讬讚讬 [砖讝讛 讜讝讛] 讗讬住讜专 讞诇讘 讛讜讗, 讛专讬 讛讜讗 诪爪讟专祝?


讜讗诐 转诪爪讗 诇讜诪专: 讻讬讜谉 讚讗讬讚讬 讜讗讬讚讬 [砖讝讛 讜讝讛] 讞诇讘 讛讜讗 诪爪讟专祝, 讬砖 诪拽讜诐 诇讘注讬讛 讛讘讗讛: 讗诐 讛讬讜 诪讬注讜讟 砖砖讙讙讜 注诇 驻讬 讛讜专讗讛 讗讞转 砖诇 讘讬转 讚讬谉 讘讞诇讘 砖注诇 讙讘讬 讛拽讘讛, 讜诪讬注讜讟 砖讙讙讜 注诇 驻讬 讛讜专讗讛 讗讞专转 讘讞诇讘 砖注诇 讙讘讬 讚拽讬谉, 诪讛讜 讛讚讬谉? 讜爪讚讚讬 砖讗诇讛 讝讜: 讛讻讗 [讻讗谉] 讜讚讗讬 讻讬讜谉 讚讘转专讬 拽专讗讬 拽讗转讬 [砖诪砖谞讬 诪拽专讗讜转 讛诐 讘讗讬诐] 砖诇讻诇 住讜讙 砖诇 讞诇讘 讬砖 诪拽讜专 讗讞专 讘讻转讜讘, 诇讗 诪爪讟专祝, 讗讜 讚诇诪讗 [砖诪讗] 讻讬讜谉 讚讗讬讚讬 讜讗讬讚讬 [砖讝讛 讜讝讛] 讞诇讘 讛讜讗 讜讛诐 谞讻诇诇讬诐 讘讗讬住讜专 讗讞讚 讛专讬讛讜 诪爪讟专祝?


讜讗诐 转诪爪讬 [转诪爪讗] 诇讜诪专: 砖诐 讞诇讘 讛讜讗 讜诪爪讟专祝, 讬砖 诪拽讜诐 诇讘注讬讛 讛讘讗讛: 讗诐 砖讙讙讜 诪讬注讜讟 拽讛诇 讘讛讜专讗转 讘讬转 讚讬谉 讘讞诇讘, 讜诪讬注讜讟 砖讙讙讜 讘讛讜专讗讛 砖讛讜专讜 讘讚诐, 诪讛讜 讛讚讬谉? 讜爪讚讚讬 砖讗诇讛 讝讜: 讛讻讗 [讻讗谉] 讜讚讗讬 讻讬讜谉 讚转专讬 讗讬住讜专讬 谞讬谞讛讜 [砖砖谞讬 讗讬住讜专讬诐 砖讜谞讬诐 讛诐] 讜讻讬讜谉 砖讗讬谉 讗讬住讜专谉 砖讜讛 鈥� 诇讗 诪爪讟专祝, 讗讜 讚诇诪讗 [砖诪讗] 讻讬讜谉 砖拽专讘谞谉 砖讜讛 砖注诇 砖谞讬讛诐 诪讘讬讗讬诐 讞讟讗转 鈥� 诪爪讟专祝? 


讜讗诐 转诪爪讬 [转诪爪讗] 诇讜诪专: 讻讬讜谉 砖拽专讘谞谉 砖讜讛 诪爪讟专祝, 转转注讜专专 注讜讚 讘注讬讛: 讗诐 讛讬讜 诪讬注讜讟 砖砖讙讙讜 讘讛讜专讗讛 讘讞诇讘, 讜诪讬注讜讟 讗讞专 砖讙讙讜 讘注讘讜讚讛 讝专讛, 诪讛讜? 讛讻讗 [讻讗谉] 讜讚讗讬 讗讬谉 讗讬住讜专谉 砖讜讛 讜讗讬谉 拽专讘谞谉 砖讜讛, 诇驻讬 砖讗祝 讘讬讞讬讚 讛砖讜讙讙 讘注讘讜讚讛 讝专讛 诪讘讬讗 砖注讬专讛 讚讜拽讗 诇讻驻专转讜, 讗讬谉 讛诪讬注讜讟讬诐 诪爪讟专驻讬诐, 讗讜 讚诇诪讗 [砖诪讗] 讻讬讜谉 讚讗讬讚讬 讜讗讬讚讬 [砖讝讛 讜讝讛] 注讘讬专讛 砖讬砖 讘讛 讘诪讝讬讚 注讜谞砖 讻专转 讛讜讗, 讬砖 讘讛诐 讘讻诇 讝讗转 爪讚 砖讬转讜祝 讜诪爪讟专祝? 砖讗诇讜转 讗诇讛 诇讗 谞驻转专讜 讜谞砖讗专讜 讘转讬拽讜 [转注诪讜讚] 讛砖讗诇讛 讘诪拽讜诪讛.


讛 讗讬讘注讬讗 诇讛讜 [谞砖讗诇讛 诇讛诐 诇诇讜诪讚讬诐]: 讛讜专讜 讘讬转 讚讬谉 砖讞诇讘 诪讜转专, 讜注砖讜 注诇 驻讬讛诐 诪讬注讜讟 讛拽讛诇, 讜诪转 讗讜转讜 讘讬转 讚讬谉 讜注诪讚 讘讬转 讚讬谉 讗讞专 讘诪拽讜诪诐, 讜讞讝专讜 讜讛讜专讜 讗讜转讛 讛讜专讗讛 诇讛讬转专, 讜注砖讜 诪讬注讜讟 讗讞专, 诪讛 讬讛讗 讛讚讬谉?


 讜诪驻专讟讬诐:  讗诇讬讘讗 讚诪讗谉 讚讗诪专 [诇驻讬 砖讬讟转 诪讬 砖讗讜诪专] 讘讬转 讚讬谉 讘诇讘讚 诪讬讬转讬 [诪讘讬讗] 讗转 讛拽专讘谉 诇讗 转讬讘注讬 [转讬砖讗诇 转住转驻拽] 诇讱 鈥� 讚讛讗 诇讬转谞讛讜 [砖讛专讬 讗讬谉 讻讗谉 讗讜转诐] 讚讬讬谞讬诐 砖讛讜专讜 讜注诇 驻讬讛诐 注砖讛 专讜讘 讛拽讛诇, 砖讛专讬 讘讬转 讛讚讬谉 讛专讗砖讜谉 讻讘专 诪转, 讗诇讗 讻讬 转讬讘注讬 [讻讗砖专 转讬砖讗诇] 诇讱 讛砖讗诇讛 鈥� 讗诇讬讘讗 讚诪讗谉 讚讗诪专 [诇驻讬 砖讬讟转 诪讬 砖讗讜诪专] 砖讛爪讘讜专 讛讜讗 砖诪讬讬转讬 [诪讘讬讗], 讗诐 讻谉 诪讗讬 [诪讛 讛讚讬谉]? 讜爪讚讚讬 讛砖讗诇讛: 爪讘讜专 讛讗 拽讗讬 [讛专讬 注讜诪讚] 砖讛专讬 讘讬讞讚 谞诪爪讗 砖讞讟讗讜 专讜讘 爪讬讘讜专,

